শিলিগুড়ি জেলা হাসপাতাল থেকে এক শিশুকে নিয়ে পালাল এক মহিলা। ঘটনায় রীতিমত আতঙ্কিত হয়ে পড়েছেন হাসপাতালে আসা অন্যান্য রোগী এবং গর্ভবতী মহিলারা। জানা গেছে, মঙ্গলবার সকালে শিলিগুড়ির সোমা সরকার তার ১ মাসের পুত্র সন্তানকে নিয়ে হাসপাতালে আসেন ডাক্তার দেখাতে। সেখানে অন্য এক আত্মীয়ের কাছে শিশুটিকে দেখতে দেন তিনি। অভিযোগ, তাঁদেরই এক পরিচিত এক মহিলা হাসপাতালে আসে। তিনি ওই শিশুটিকে কোলে নেন। কোলে নিয়ে এদিক ওদিক ঘুরতে থাকে। একসময় সুযোগ বুঝে সরে যায়। বিষয়টি বুঝতে পেরে ওই মহিলার খোঁজ শুরু করলেও তাকে পাওয়া যায়নি। এরপরই গোটা হাসপাতাল চত্বরে চাঞ্চল্য ছড়ায়। ঘটনাস্থলে চলে আসে পুলিসও। পুলিস সূত্রে জানা গেছে, যিনি শিশুটি নিয়ে গেছেন তিনি তাদের পূর্ব পরিচিত। তবে কেন নিয়ে গেছে শিশুটিকে তা বোঝা যাচ্ছে না। ওই মহিলার খোঁজে জোর তল্লাশি শুরু করেছে পুলিস।